"Radio Douarnenez, ar radio dienkrez. Dek eur eo, ar c'heleier gant Josefin Belbeoc'h. Er mintin-mañ eo bet kavet korf ur plac'h yaouank, Liza Keruhel, en he ranndi, straed ar Rozmeur, e Douarnenez. Evit ar mare ne ouezer tra eus an abegoù o deus graet d'ar plac'h yaouank, kelennerez war an Arzoù Kaer e Lise J.M. ar Brizh, mont d'en em zistrujañ en noz-mañ. Gant un amezegez, an Itron Tereza'r Floc'h eo bet kavet ar c'horf. Diouzh ar pezh a lavar homañ e oa klañv Liza Keruhel gant he nervennoù abaoe meur a vloaz. Hervez ar c'homiser Jañ-Loui Sanchez e oa bet gwall skoet Liza Keruhel gant marv kriz Mawaime Malinche ha Kilian ar C'horr, mignoned vras dezhi..."